A Fidesz a polgári körökről és Orbánról is dönt
Két napos elnökségi ülést tart a Fidesz Budapesten. Az [origo] információi szerint többek között a párt ellenzéki szerepéről, a polgári körökhöz és a KDNP-hez fűződő viszonyáról tárgyalnak hétfőn. Emellett döntenek Orbán Viktor további szerepvállalásáról is.
Hétfő délelőtt teljes létszámban megjelent a Fidesz elnöksége a Hotel Sportban, ahol két napos kihelyezett ülést tartanak. Az [origo] információi szerint a párt jövőjéről és személyi kérdésekről is szó lesz a megbeszélésen. Dönt például az elnökség arról, milyen formában képzelik el a Fidesz további jövőjét. Korábban Orbán Viktor felvetette egy új párt létrehozását, majd a szövetségesekkel egy pártunió létrehozását. Egyre valószínűbb azonban, hogy marad a Fidesz jelenlegi formája, csupán a pártvezetést alakítják át. A kétnapos ülésen döntik el, milyen szerepet vállal a továbbiakban Orbán Viktor, illetve megállapodás születhet Pokorni Zoltán visszatéréséről is. Az [origo] információi szerint Orbán vezeti majd újra a Fideszt, Pokorni Zoltán frakcióvezető, Áder János pedig ügyvezető alelnök lesz. A tisztújító kongresszusra tavasszal kerül sor.
Egy a párthoz közelálló személy szerint arról is határoz az elnökség, milyen formában kívánnak a jövőben együttműködni a polgári körökkel. Sajátos helyzetben van az MKDSZ is a Fidesz frakción belül, mivel több tagja a közelmúltban visszakerült a KDNP élére, így már pártjukat képviselik a Fideszben. A velük való további együttműködés szintén napirendre kerül. Ezt igazolja az is, hogy Harrach Péter is megjelent az elnökségi ülésen.
Belföld